หากใครอยู่เพชรบูรณ์ หรือเคยผ่านมาแถวนี้คงจะเคยคุ้นชื่อ "ทีบาร์" สถานบันเทิงยามค่ำคืนที่อยู่มานาน และยังคงอยู่ในแวดวงธุรกิจเกี่ยวกับร้านอาหาร ไม่ว่าจะเป็นร้านกาแฟ ร้านอาหาร และในปัจจุบันทางร้านได้ทำธุรกิจใหม่ เป็นร้านก๋วยเตี๋ยวชื่อเดิมคือ "ก๋วยเตี๋ยวทีบาร์" 

     ตั้งอยู่ถนนบายพาสเส้นหน้าโรงพยาบาลเพชรรัตน์ การเดินทางมาไม่ยากเลย หากมาจากหน้าค่าย ตรงมาจนถึงแยกถนนบายพาสแล้วก็ให้เลี้ยวขวามาทาง รพ. จะพบร้านนี้อยู่ตรงข้าม สามารถจอดรถได้ข้างทางเลยครับ บรรยากาศร้านค่อนข้างสวย ไม่เหมือนร้านก๋วยเตี๋ยวด้วยต้นทุนสร้างที่มากอยู่ แบ่งออกเป็น 2 ส่วน คือด้านนอก และในห้องแอร์ ร้านจัดเรียงโต๊ะค่อนข้างห่าง จึงนั่งสบายไม่เบียดเสียดกัน ก๋วยเตี๋ยวทีบาร์เปิดให้บริการตั้งแต่ 10.00 น. ไปจนถึง 21.00 น. สามารถโทรศัพท์สอบถามข้อมูลเพิ่มเติม สั่งอาหารกลับบ้าน หรือสำรองโต๊ะล่วงหน้าได้ที่เบอร์ 099-9789232 หรือ 098-7897928 

     มาดูทางฝั่งรายการอาหารกันบ้าง ร้านนี้ไม่ได้มีดีแค่ก๋วยเตี๋ยวแน่นอน ซึ่งเฉพาะก๋วยเตี๋ยวก็หลากหลายแล้ว อาทิ ก๋วยเตี๋ยวหม้อไฟทีบาร์ ก๋วยเตี๋ยวหมูตุ๋น ก๋วยเตี๋ยวต้มยำ เตี๋ยวเป็ดทีบาร์สไตล์ ก๋วยจั๊บญวน เกาเหลา ราดหน้า ทางฝั่งข้าวก็มีหลายอย่างนะ เช่น ข้าวหมูทอด ข้าวหมูชาชู และของทานเล่นน่าทานหลายอย่าง รวมไปถึงเอาใจสาวกคอส้มตำด้วย ก็มีให้ทานครับ แต่วันนี้คนตำไม่อยู่เลยอดทานกันไป ส่วนในช่วงตอนเย็นมีหม้อไฟเกาหลีให้ลองทานกันด้วยนะ เมนูที่สั่งวันนี้จึงมีดังนี้ครับ

     จานแรกเมนูมื้อเที่ยงของผม ตั้งใจมาทานก๋วยเตี๋ยวแต่เสียงน้องชายบอก .... ข้าวหมูชาชูไข่ออนเซน (ออมมากินตลอด) บ้ายุซะด้วยเลยสั่งมา 1 ที่ ราคา 55 บาท ได้มาเยอะพอสมควร หมูชาชูชิ้นใหญ่ได้มาหลายชิ้น พร้อมไข่ออนเซน น้ำจิ้มของทางร้านให้มาเป็นซีฟู้ด ผมราดไปเลย อร่อยดีครับ ข้าวจะทำลักษณะให้คล้ายข้าวญี่ปุ่น จะออกแฉะกว่านิด แต่ก็ทานอร่อยดีครับ มีน้ำซุปมาให้ด้วย ส่วนจานที่ 2 สั่งเป็นขนมปังหน้าหมู (30 บาท) เอามาทานเล่น ก็ทำมาใช้ได้นะ ทอดมาไม่อมน้ำมัน ส่วนน้ำจิ้มมี 2 แบบ คือน้ำอาจาด กับน้ำจิ้มสะเต๊ะ หอมมากๆ ปั่นมาละเอียดจนไม่เห็นเม็ดถั่วเลย

     ด้านการบริการ พนักงานหลายคน อาหารออกรวดเร็ว เพราะวันนี้มาบ่ายแล้ว ลูกค้าน้อย และราคาไม่แพงเลยครับ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (#949)